CNT มั่นใจปีนี้พลิกเป็นกำไรอย่างมีนัยสำคัญ พร้อมลุ้นรายได้ทะลุเป้า 7 พันลบ.
CNT มั่นใจปีนี้พลิกเป็นกำไรอย่างมีนัยสำคัญ พร้อมลุ้นรายได้ทะลุเป้า 7 พันลบ.
2 มิ.ย. 2558

นายสุรศักดิ์ โอสถานุเคราะห์ กรรมการและผู้ช่วยกรรมการผู้จัดการ บริษัท คริสเตียนีและนีลเส็น(ไทย) จำกัด (มหาชน) หรือ CNT เปิดเผยว่า บริษัทคาดผลการดำเนินงานในปี 58 จะสามารถพลิกกลับมามีกำไรอย่างมีนัยสำคัญ หลังจากปีก่อนขาดทุน 353.40 ล้านบาท เนื่องจากในปีนี้บริษัทเน้นเลือกรับงานที่มีความเชี่ยวชาญและให้อัตรากำไรขั้นต้นที่ดี โดยงานส่วนใหญ่เป็นงานของภาคเอกชน อีกทั้งบริษัทได้มีการรับรู้งานที่ให้ผลขาดทุนไปหมดแล้ว โดยคาดว่าอัตรากำไรสุทธิในปีนี้จะฟื้นมาที่ 5% แม้ว่าจะยังต่ำกว่าอัตราปกติที่ 8-10%
อย่างไรก็ตาม บริษัทคาดว่ารายได้ในปีนี้มีโอกาสทะลุเป้าหมายที่ตั้งไว้ 7 พันล้านบาท จากปัจจุบันบริษัทมีมูลค่างานในมือ(Backlog) กว่า 8 พันล้านบาทแล้ว ซึ่งส่วนใหญ่จะทยอยรับรู้เป็นรายได้ในปีนี้ อีกทั้งบริษัทยังเดินหน้าเข้าประมูลงานของภาคเอกชนอย่างต่อเนื่อง โดยงานที่บริษัทได้ยื่นประมูลและอยู่ระหว่างการรอผลการประมูลมีมูลค่ากว่า 5 พันล้านบาท คาดหวังจะได้รับงานราว 50% จากมูลค่างานดังกล่าว
นอกจากนี้ บริษัทยังอยู่ระหว่างการเจรจากับพันธมิตรในประเทศเพื่อจัดตั้งบริษัทร่วมทุน เพื่อเป็นการรองรับการรับงานของภาครัฐ หากภาครัฐมีความชัดเจนในการเปิดประมูลโครงการลงทุนโครงการต่างๆ ออกมา และคาดว่าจะยังไม่มีความชัดเจนในเร็วๆนี้
ส่วนแผนการขายหุ้นสามัญเพิ่มทุนแบบเฉพาะเจาะจง (PP) จำนวนไม่เกิน 175 ล้านหุ้นนั้น บริษัทก็ได้ชะลอแผนดังกล่าวออกไป เนื่องจากปัจจุบันบริษัทยังไม่มีความจำเป็นในการใช้เงินทุนมารองรับงานรับเหมาขนาดใหญ่ เพราะงานที่บริษัทรับในปัจจุบันเป็นงานที่มูลค่าไม่มากนัก แต่หากงานภาครัฐออกมาอย่างชัดเจน และบริษัทได้รับงานมูลค่ามากกว่า 1 หมื่นล้านบาท ก็จะนำแผนการเพิ่มทุน PP ออกพิจารณาอีกครั้งเพื่อนำมาเป็นเงินหมุนเวียน
นายสุรศักดิ์ ยังกล่าวถึงการจัดตั้งบริษัทในประเทศพม่า เพื่อรับงานรับเหมาก่อสร้างโรงงานให้กับลูกค้าจากไทยที่เข้าไปลงทุนว่า ขณะนี้อยู่ระหว่างขั้นตอนการจัดตั้งบริษัท และคาดว่าจะแล้วเสร็จได้ภายในเร็วๆนี้ ซึ่งการเข้าไปรับงานในประเทศพม่าเป็นการกลับเข้าไปรุกตลาดต่างประเทศในรอบ 20 ปี รวมทั้งบริษัทยังมองถึงโอกาสในการรับงานของภาคเอกชนในพม่าในอนาคตด้วย จึงต้องมีการร่วมทุนกับพันธมิตรท้องถิ่น
               